Úradný vestník L 242 , 14/09/1999 S. 0029 - 0030



Rozhodnutie Komisie z 10. septembra 1999, ktorým sa v zásade uznáva úplnosť dokumentácie predloženej na podrobné preskúmanie s cieľom zaradiť L 91105D (karvon) do prílohy I k smernici Rady 91/414/EHS o uvádzaní prípravkov na ochranu rastlín na trh (oznámené pod číslom dokumentu C(1999) 2799) (Text s významom pre EHP) (1999/610/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/414/EHS z 15. júla 1991 týkajúcu sa uvádzania prípravkov na ochranu rastlín na trh [1], naposledy zmenenú a doplnenú rozhodnutím Komisie 1999/1/ES [2], najmä na jej článok 6 ods. 3, (1) keďže smernica 91/414/EHS (ďalej len "smernica") ustanovila vypracovanie zoznamu spoločenstva účinných látok povolených na použitie do prípravkov na ochranu rastlín; (2) keďže žiadateľ predložil dokumentáciu pre účinnú látku orgánom členských štátov s cieľom zaradiť ju do prílohy I smernice; (3) keďže dokumentáciu pre účinnú látku L91105D (karvon) predložila spoločnosť Luxan BV holandským orgánom 26. marca 1997; (4) keďže uvedený orgán oznámil Komisii výsledky prvého preskúmania úplnosti dokumentácie v súvislosti s požiadavkami týkajúcimi sa údajov a informácií ustanovenými v prílohe II a III smernice pre aspoň jeden prípravok na ochranu rastlín obsahujúci uvedenú účinnú látku; keďže následne v súlade s ustanoveniami článku 6 ods. 2 predložil žiadateľ dokumentáciu Komisii a ostatným členským štátom; (5) keďže dokumentácia pre L91105D (karvon) bola predložená Stálemu výboru pre zdravie rastlín 10. júna 1999; (6) keďže článok 6 ods. 3 smernice vyžaduje potvrdenie na úrovni spoločenstva, že každý dokumentačný súbor údajov je možné považovať za v zásade spĺňajúci požiadavky, týkajúce sa údajov a informácií, ustanovené v prílohe II a III smernice pre aspoň jeden prípravok na ochranu rastlín obsahujúci uvedenú účinnú látku; (7) keďže takéto potvrdenie je potrebné na to, aby bolo možné vykonať podrobné preskúmanie dokumentácie a takisto na to, aby členské štáty mohli poskytnúť predbežné registrácie pre prípravky na ochranu rastlín obsahujúce príslušnú účinnú látku v súlade s podmienkami stanovenými v článku 8 ods. 1 smernice, najmä s podmienkou podrobného hodnotenia účinných látok a prípravkov na ochranu rastlín podľa požiadaviek smernice; (8) keďže takéto rozhodnutie nevylučuje možnosť žiadať od žiadateľa ďalšie údaje alebo informácie, ak sa v priebehu podrobného skúmania zistí, že takéto informácie alebo údaje sú potrebné na prijatie rozhodnutia; (9) keďže členské štáty a Komisia súhlasia s tým, že Holandsko vykoná podrobné preskúmanie dokumentácie pre L91105D (karvon); (10) keďže Holandsko oznámi Komisii čo najskôr, ale najneskôr do jedného roka, závery svojich preskúmaní, v ktorých budú uvedené odporúčania na zaradenie alebo nezaradenie a všetky s tým súvisiace podmienky, keďže po prijatí tejto správy bude podrobné preskúmanie pokračovať s odbornými stanoviskami všetkých členských štátov v rámci Stáleho výboru pre zdravie rastlín; (11) keďže opatrenia ustanovené v tomto rozhodnutí sú v súlade so stanoviskom Stáleho výboru pre zdravie rastlín, PRIJALA TOTO ROZHODNUTIE: Článok 1 S ohľadom na navrhované použitia, nasledujúca dokumentácia v zásade spĺňa požiadavky týkajúce sa údajov a informácií ustanovených v prílohe II a pre aspoň jeden prípravok na ochranu rastlín obsahujúci uvedenú účinnú látku v prílohe III smernice: 1. Dokumentácia, ktorú predložila spoločnosť Luxan BV Komisii a členským štátom s cieľom zaradenia účinnej látky L 91105D (karvon) do prílohy I smernice 91/414/EHS, a ktorá bola predložená Stálemu výboru pre zdravie rastlín 10. júna 1999. Článok 2 Toto rozhodnutie je adresované členským štátom. V Bruseli 10. septembra 1999 Za Komisiu Franz Fischler člen Komisie [1] Ú. v. ES L 230, 19.8.1991, s. 1. [2] Ú. v. ES L 21, 28.1.1999, s. 21. --------------------------------------------------